ΓΡΑΠΤΗ ΕΡΩΤΗΣΗ E-1086/97 υποβολή: Michael Elliott (PSE) προς την Επιτροπή (21 Μαρτίου 1997)

Θέμα: Xρηματοδότηση από την ΕΕ για προγράμματα ιατρικής περιθάλψεως στον τομέα της αναπαραγωγής το 1996

Δύναται η Επιτροπή να δηλώσει το συνολικό ύψος της χρηματοδοτήσεως της οποίας έγινε ανάληψη το 1996 για προγράμματα ιατρικής περιθάλψεως στον τομέα της αναπαραγωγής στις αναπτυσσόμενες χώρες;

Δύναται η Επιτροπή να παράσχει περιεκτικό κατάλογο όλων των προγραμμάτων ιατρικής περιθάλψεως στον τομέα της αναπαραγωγής στις αναπτυσσόμενες χώρες τα οποία χρηματοδοτήθηκαν από την ΕΕ το 1996 (υπό τη διαχείριση της ΓΔ IB και της ΓΔ VIII) κατά θέση του προϋπολογισμού, αποδέκτη χρηματοδοτήσεως, χώρα και ποσό χρηματοδοτήσεως;

Απάντηση του κ. Marin εξ ονόματος της Επιτροπής (5 Μαΐου 1997)

Η υπολογιζόμενη συνολική χρηματοδότηση για την οποία ανέλαβε υποχρέωση το 1996 η Επιτροπή για ειδικά προγράμματα υγειονομικής περίθαλψης σε θέματα αναπαραγωγής στις αναπτυσσόμενες χώρες ήταν 158 εκατ. ECU. Σημαντική στήριξη (143 εκατ. ECU) προβλέφθηκε για υγειονομικά προγράμματα πληθυσμού και αναπαραγωγής στη Μεσόγειο, την Ασία και την Λατινική Αμερική.

Μια σημαντική συνεισφορά για μια καλύτερη υγειονομική περίθαλψη σε θέματα αναπαραγωγής προβλέφθηκε επίσης μέσω της στήριξης σε προγράμματα για τις σεξουαλικά μεταδιδόμενες ασθένειες, τον ιό ανθρώπινης ανοσολογικής ανεπάρκειας και το σύνδρομο επίκτητης ανοσολογικής ανεπάρκειας (AIDS) στις αναπτυσσόμενες χώρες. Σ'αυτό το πλαίσιο έχει αναληφθεί υποχρέωση για συνολικά 15 εκατ. ECU το 1996 βάσει του ειδικού κονδυλίου του προϋπολογισμού για το AIDS για να στηρίξει την παρέμβαση σε διεθνές, περιφερειακό και εθνικό επίπεδο στις αναπτυσσόμενες χώρες. Επίσης αναλήφθηκε υποχρέωση για επιπλέον 0,3 εκατ. ECU για τη στήριξη των προγραμμάτων υγείας που αφορούν την μητέρα και το παιδί στις αναπτυσσόμενες χώρες στο πλαίσιο του κονδυλίου του προϋπολογισμού για την υγεία της μητέρας και του παιδιού (που συγχωνεύτηκε το 1997 με το κονδύλι του προϋπολογισμού για τον πληθυσμό).

Επιπλέον αυτών των ποσών, έχει αναληφθεί υποχρέωση για τη χορήγηση κεφαλαίων από το Ευρωπαϊκό Ταμείο Ανάπτυξης (ΕΤΑ) για να βοηθηθούν οι χώρες της Αφρικής, της Καραϊβικής και του Ειρηνικού (ΑΚΕ) τόσο στον τομέα των σεξουαλικά μεταδιδόμενων ασθενειών/ιού ανθρώπινης ανοσολογικής ανεπάρκειας/AIDS όσο και στον τομέα της στήριξης της υγείας, που περιλαμβάνει την ενσωμάτωση των συνιστωσών του οικογενειακού προγραμματισμού στις βασικές υγειονομικές υπηρεσίες σε στοιχειώδες επίπεδο.

Τα συνολικά ποσά για τα οποία αναλήφθηκε υποχρέωση το 1996 για τη στήριξη του τομέα της υγείας με προτεραιότητα τη στοιχειώδη υγειονομική περίθαλψη αντιπροσωπεύουν 83,6 εκατ. ECU σε όρους προγραμμάτων και 38 εκατ. ECU σε όρους στήριξης του προϋπολογισμού μέσω των κεφαλαίων υποκατάστασης της διευκόλυνσης διαρθρωτικής προσαρμογής. Είναι αδύνατον να απομονώσουμε ακριβώς το ποσοστό αυτών των ποσών που συνδέονται άμεσα με την υγειονομική περίθαλψη όσον αφορά τον πληθυσμό και την αναπαραγωγή.

Ο πίνακας που έχει σταλεί απευθείας στο Αξιότιμο Μέλος του Κοινοβουλίου και στην Γραμματεία του Κοινοβουλίου δίνει μια γενική θεώρηση των χρηματοδοτούμενων από την Κοινότητα ειδικών υγειονομικών προγραμμάτων σε θέματα αναπαραγωγής στις αναπτυσσόμενες χώρες ανά κονδύλι προϋπολογισμού, δικαιούχο, χώρα και ποσό χρηματοδότησης.